정조 18년
甲寅十月二十九日辰時上御熙政堂常參入侍時行都承旨沈煥之左承旨尹致性右承旨李相璜左副承旨洪大協右副承旨李儒慶同副承旨李海愚東班議政府左議政金履素議政府右議政李秉模議政府左參贊洪秀輔議政府右參贊金尙集戶曹判書沈頤之漢城判尹具㢞禮曹判書閔鍾顯行司憲府大司憲李得臣吏曹參判黃昇源行司諫院大司諫沈晉賢弘文館校理任希存弘文館校理尹益烈禮曹正郞吳錫齡吏曹佐郞朴命燮戶曹佐郞申偗司憲府監察洪秉玉議政府司錄尹東壽西班行判中樞府事金憙安春君光恩副尉金箕性判敦寧府事李灃延豐李𡊠知敦寧府事李聖圭兵曹判書具庠刑曹判書李在學工曹判書徐鼎修兵曹正郞尹魯東刑曹佐郞李根工曹佐郞黃俊彦假注書具得魯韓致重記注官金良倜記事官吳泰曾以次侍立承旨先行四拜禮引儀唱東西班就位行四拜禮履素等以次進伏訖履素曰日候不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣命書傳敎曰侍衛軍兵毛具又命書傳敎曰明日次對進定於今日履素曰臣昨奉批旨至有傅會之責敎丐免之請亦未蒙允臣方愧懼之不暇而別有所懷敢此仰達惟我殿下明聖之治法政謨逈出百王而第恐涵養省察之工有所未盡故吁咈之風已斷於氈廈摧沮之象轉痼於臺閣形政或多失宜爵賞未免乖當馴致隄防壞了義理晦盡從古仁天之警告於明聖之主者俱未必適緣一政一事得失而已則臣不敢傅會强覓以副聖旨而今玆之警亦安知不出於刑政之失爵賞之濫隄防之壞義理之晦哉臣固知萬萬惶悚而自今殿下飜然悔悟凡係涵養省察之工無論已往與方來可改者亟速改之可勉者益加勉區區之望矣上曰好矣當體念矣出擧條履素曰歉歲濟民之方無過於節用二字蓋用度不節則害歸於民用度節則利滋於下此所以蠲減省約每爲荒政之要道古人之遇荒年亦皆惓惓於此至或有請減御供者而不以爲非也近日蠲減之惠節省之敎固已欽仰萬萬有司之臣亦豈不仰體聖意而不但京師如外方營邑亦多不急之用當減之費苟使方伯守令一以恤民爲心而事事而撙節人人而精約則其利益之波及於民者自當有可見之實效矣以此另飭諸道俾各惕念擧行好矣上曰依爲之出擧條履素曰頃因本司草記批旨內稅穀未畢輸宜令不謹之渠輩自效其能俾圖贖罪守令罷拿待畢輸運捧傳旨其前抽栍更爲考察眞有贖罪者仍爲分揀益不動念者卽其地定配可也事命下矣依傳敎洪州等四邑發遣本司郞廳更爲考察勤慢卽見摘奸郞廳李檍手本則以爲洪州保寧藍浦庇仁等漕稅船護送勤慢一一採探則監營或遣裨摘奸或嚴關申飭嶼草等艱險處擧皆懸旗立標使逶迤遠來之船得以爲眺望之便利元定監色外各送該邑座首護送而大抵今番飭敎之後莫不着念擧行似有來頭之實效爲辭矣今以摘奸手本觀之則飭敎之下營邑益加警惕前之稽忽者皆知畏戢顯有實效論罪一款今姑安徐更觀來頭處之何如上曰依爲之開春不遠更加考察期有勸懲之實效可也出擧條上曰兩司長官外諸諸臺何不入來大協曰今方陳疏到院云矣上曰昨日何爲闕啓大協曰以日暮姑停矣上曰今日常參臺臣無端不參謂以聯疏萬萬駭然矣煥之曰今日常參聖意在於遇災求助而司諫許晊正言張錫胤崔時淳皆以行公臺臣無端不參事體所關極爲駭然竝從重推考何如上曰極爲駭然禁推可也出擧條上曰玉堂上下番外何無一人入來乎希存曰南履翼以身病不得入來矣憙曰今年之歉荒無前而我聖上憧憧一念亶在於救民前後蠲恤之惠澤無一民不被臣不勝欽頌愛民之盛德而昨又伏見傳敎下者殿下因微微隱隱之聲惕然警動至有減膳之擧繼下求言之音我聖上修省之念至矣盡矣臣誠萬萬欽仰復何敢加勉而第朱子延和之箚有曰冬雷嗣歲之憂其所以遇災勉君者專在於反躬自省廣求直言朱子之言誠切至矣先正每以此爲切至之論而申申於陳奏之時伏願聖上體念乎朱子之言加勉修省之工焉上曰卿言誠好矣朱子延和一箚果是先正之所嘗惓惓者而近來未見以朱書爲言者卿則平日每咀嚼乎此故夜而披讀朝而陳勉予甚嘉歎豈不體念乎上曰昨日大臣聯箚似是右相之文然否履素曰果是右相所構草也上曰箚語中以無忘八月之風爲言卿等何其傅會也向時臺啓之揭壁豈足爲上干風雷之象乎予則以爲朝象日卑臺體日壞伊日臺廳之擧措足爲召災之端予之此言亦涉傅會而若大臣之箚以八月之風爲應伊日之處分則誠過矣大抵勿論如此如彼第當惕念而若專指某事而曰此實爲召災之端則豈非過乎履素曰此非臣等之言卽擧國之言也人君與天同德一政一令之得失而災祥輒應矣秉模曰八月之風災臣則丁寧以爲由於伊日之處分也靜究厥由關係不輕仁天之警告豈曰適會自春徂夏風雨調順庶幾豐登之望而一風爲災忽判大歉臣則丁寧知其風之所自矣臣等之箚實非傅會爲說憙曰昨日之箚臣雖未及見而略聞其言恐非傅會之言雨暘燠寒風各以類應政急則風急其理不差惟我殿下遇災修省昨下求言之敎今又行常參之禮在廷諸臣苟有極言竭論者惟殿下一一翕受臣誠千萬仰祝矣秉模曰愼無赦卽治國之要法則有罪者固不可不配旣配者又不可輕赦而我國之人不嫺於律內而法司外而各邑之報營照律者非但一任於檢律之手或不無私怒之參錯通計一年編配甚多若値尤甚之次邑勿定配所之年則所謂稍實邑偏受其害項背相望民邑之弊孰大於此乎臣謂申飭京外凡於定配之際必詳必審考求立法之意得其不可不配之情實然後始爲發配如在可東可西之科或嚴加刑杖而懲礪外邑則或定軍役或換定苦役俾無編配陸續之弊則此非緩法實所以嚴其法而暗合於愼赦之意尤有關於歉歲之政矣上曰依爲之出擧條秉模曰聖上御極後節目定式及受敎定式俱載通編而亦或有不載於通編者又有通編頒行後新定式備堂中差出編輯堂上謹依受敎輯錄例一一蒐輯繼又每三年添編以至億萬年著以爲式實合遵奉之道故敢此仰達矣上曰依爲之出擧條秉模曰邊地守令僉使之瓜前遞歸者無論貶罷病罷履歷勿施事昔在先朝因故相兪拓基所奏有所定式聖上初元又因故相鄭存謙筵奏申明定式矣近來此法蕩然纔得赴任則雖卽徑遞皆用履歷揆以定式之意極爲寒心大典通編雖有邊地守令周年後許其遷轉之文此乃特敎或善治之不可不陞遷者也豈可藉此而竝與瓜前徑遞者通用履歷乎分付兩銓未準瓜而用邊地履歷者一一査出竝爲勿施此後則特敎外一遵定式施行之意嚴飭何如上曰依爲之出擧條秉模曰遺棄兒搜訪之節飭敎屢下諸道想必惕念擧行而歉歲行乞兒之留養亦載典則雖未開賑此輩必先極寒而區處然後可免呵凍彷徨之患且分而言之則一邑之內數必無多善爲分處俾有歸屬之意嚴飭分付何如上曰依爲之出擧條上曰大抵履歷等事一政吏足矣故相之言每如此予至今需用者多矣且冠準之言曰宰相當進賢退不肖至若持簿循階一吏足矣今此邊地履歷等事政官政吏之事人君之用人不必拘束於履歷其在政官則但當謹守政格而近來政格全不成說雖以別雲劍一事言之古例則王子大君輔國宰臣及吏參外不得擬望其任豈不重歟且雖以武將嘉善不得爲之者載在兵曹謄錄今則別雲劍望年老級高之人不爲擬之而如徐有臣趙鎭寬之資歷亦皆擬入寧有如許政格予非謂其人之不合履歷已滿之後皆可爲矣先朝每除雲劍於殿座之時蓋重其任而難其人也丙申以後每每備員而領相爲兵判時亦以雲劍望筒事至被推考今則雲劍之望漸不如前每有申飭之敎而終不致察兵判事甚慨然矣上曰大臣就座上曰大臣就座時方席不卽設當該司謁請推可也大協曰大臣就座而方席不設極爲駭然當該司謁爲先推考何如上曰依爲之出擧條秀輔曰天主仁愛降之以水旱風災上曰天主云云語涉如何人之於天固當極其尊敬卿之言天主者蓋出於敬天之極而第自古敬天者未有以主字稱之今此天主云云無乃如何耶秉模曰此重臣似懲向時急雨之言而有此云云矣上曰第畢其說焉秀輔曰古人云多災之國其國必興蓋之所以降之咎徵丁寧警告者欲使人主惕念修省玉成其德故轉移之機亶在於此而治平之休亦基於是耳日昨靑臺之報不過微微隱隱而殿下大加驚動至於降旨求言今日常參亦出勤勵之盛意誠能一心對越常如遇災之時則災變爲祥捷於影響臣則以今番之災不爲憂而反爲喜者此也雖然人主一喜怒一政令上通於天殿下於日用云爲之間幾乎從心不踰此固群下所欽仰而第於近日處分之間每因有激而自致過中竊恐一念所發未能觀理順應或損和平之氣則仁愛之天安得無警告之理乎繼自今以痛去一激字益加聖工則由是而天心可豫瑞應可致目下轉災爲祥之機不外於是伏願深留聖意焉上曰好矣當留意秀輔曰三南沿海誠爲無前之歉歲而朝家所以懷保蠲恤殆無遺策若使道臣守令仰體德意實心奉行則庶有濟活之望而第饑饉之後必有癘疫且今年冬節姑未極寒日候不適若値窮沍饑民之受病亦甚可慮臣意則使各道申飭列邑趁此未凍之前各令洞里結幕作堗先使流丐之類有所依庇而前頭村閭之間如有病者則亦使區別移置俾無蔓染之患亦爲救民之要道矣上曰令廟堂提飭頤之曰臣每登筵席承聆憂民之至敎經費難支之狀有不敢仰陳聰聽而今則嶺南一道之外災事已盡磨勘故收租大略先爲磨鍊則米條縮入於八萬石之內一年應用雖十分節略不足殆近數萬餘石前頭需用實無其策在前如此之時多有錢穀請得之例而顧今事勢無可着手處至如關西耗作錢每年自臣曹取補經費而似聞今年作錢比前稍多幾爲數萬石云此則一倂劃付臣曹以爲繼用之道似好下詢大臣處之何如上曰大臣之意何如履素曰經費不可不念而他無措劃之道依所請劃給似宜矣秉模曰在前歉歲亦或有請得關西錢穀之例而今此耗條乃是戶曹所管穀耗條則以其作錢取補經用恐無不可矣上曰依爲之出擧條頤之曰守摠兩營屯穀癸卯丙午自畿營請得補賑以價輸送而此是支放之需故其時稟達筵上或給或不給矣以今年事情言之一年支放取資於留餉而又以屯穀給代犯用餉穀萬萬悚悶聞自畿營方執留云此皆稷粟等皮雜穀而兩營都數不過爲數千餘石分俵賑邑無足加損在兩營所關不少今年則勿爲執留竝爲還送之意分付於京畿道臣何如上曰依爲之出擧條㢞曰亂廛法意甚嚴而一自亂廛勿禁之後實爲市廛之巨弊廛民之抑鬱厥惟久矣大抵亂廛則勿禁而市人之應役如前無減在渠輩實爲稱怨之端臣意則亂廛旣已勿禁則使之平均應役似好矣上曰亂廛之勿禁乃是領府之事而初非有朝令則到令自朝家出擧條事涉如何矣頤之曰亂廛之勿禁不無市民之稱怨亦非有益於都民而其中魚物最爲都民日用之要此則勿禁其亂賣不無利益於都民矣上曰出與諸宰相議草記可也上曰臺疏入之不爲啓辭而忽上聯疏極爲駭然命書批答上敎履素曰玉堂高宅謙疏有可尙而至於太代捧之說過矣頒祿云云則迂矣履素曰誠有可取之語而至若頒祿云云果未免迂闊矣上曰備堂入侍賤臣承命出傳與判敦寧府事金持默行司直鄭好仁延豐君李𡊠行副司直趙宗鉉兵曹判書具庠行副司直徐有防禮曹判書閔鍾顯行副司直李敬懋工曹判書徐鼎修刑曹判書李在學行副司直徐有大行副司直李漢豐漢城右尹徐有臣刑曹參判趙鎭寬偕入進伏上曰次對爲之有防曰兩南牧場多在於最尤甚邑來頭接濟之方例自巡營句管擧行而以其京司所關主客之勢有異種糧之推移穀物之區劃每多不及於邑鎭之時其在一視之政未免向隅之嘆今年惠澤到處洋溢各其道臣必不泛忽而恐不可無先事之飭自本寺出擧條措辭嚴飭於各該道臣俾有實效何如上曰依爲之出擧條鍾顯曰雲觀測候何等至敬至重而近年以來三曆官輩敢生占便之計率多以無料前銜使之替入事極痛駭此後則三曆官修述官及祿官中一人輪回入番使之着實擧行如或不謹則草記除汰事定式施行何如上曰依爲之出擧條上曰近來觀象監官員全不致察於星象測候甚可駭矣申飭可也上曰三使臣入侍出榻敎上曰三司進前得臣等曰請黜置罪人鄭致達妻亟令王府快正典刑上曰不允出擧條得臣等曰請物故罪人德相亟施孥籍之典上曰不允出擧條得臣等曰請逆賊尙喆追施孥戮之典上曰不允出擧條得臣等曰請向日合辭兩啓之已傳而未徹者亟命捧入仍賜允兪俾王章伸而三字刀割焉上曰不允出擧條得臣等曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情上曰不允出擧條得臣等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允出擧條得臣等曰請物故罪人國榮亟施孥籍之典上曰不允出擧條得臣等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法上曰不允出擧條得臣等曰請柳星漢設鞫嚴問期於得情快正邦刑上曰不允出擧條得臣等曰請承款後物故罪人九宗亟施孥籍之典上曰不允出擧條得臣等曰李觀源物故停啓得臣曰請亟寢秋曹罪人柳師文放釋之命仍令王府設鞫嚴問期於得情快正王法上曰不允出擧條得臣曰持平洪克浩時在忠淸道溫陽地請斯速乘馹上來事下諭上曰依啓出擧條晉賢曰請金甲島爲奴罪人克觀古今島爲奴罪人克泰更令王府嚴鞫得情快正王法上曰不允出擧條晉賢曰請逆賊尙魯亟施孥戮之典上曰不允出擧條晉賢曰請亟寢秋曹罪人柳師文放釋之命仍令王府設鞫嚴問快正典刑上曰不允出擧條得臣曰天人相與之際至微而至顯古之聖人以雨暘燠寒風爲肅睿哲謀聖之應後世人君之遇災修省亦此箇道理也以此推之昨日之隱隱微微何爲而發也惟我殿下臨御以來敬天也恤民也一日萬機之注措施爲莫不動合天理遵法聖人恒懋進修之德初無可省之愆宜致天心之克享豈或災沴之示警而以臣等憂治危明之誠反復求之亦豈無所由而然哉陰陽之不調亦由上下之不孚顧今上下家人視臣廈氈之上晉接之際曰都曰兪豈讓唐虞之盛而獨於設禁一事大有違於平日之所仰望夫禁者將以禁暴亂而今則忠讜之言亦因禁令而不得發口以致義理斁而刑章壞古今天下寧有是哉大小廷臣之入而抗論於殿陛出而累牘於公車者殿下豈不知不得請則不可已之一國莫遏之大論而至以不忍聞之敎無於前之禁鉗制而摧折之此何擧也以昨日大臣箚批言之在下者雖不敢以某災爲某事之應傅會仰陳在殿下對越之道以一風一雨捷於影響爲心則豈不合於應天以實之政而反以不欲聞之敎訑訑而拒之求言之義果安在哉弭災之道固如是乎伏願亟加三思還收禁令使上下相孚天地交泰以爲遇災修省之實工焉上曰語次間亦有好語至於禁令一事豈可反汗乎出擧條得臣曰我聖上前後蠲恤之惠澤已盡浹洽外邑庶可生活而至於都城游手游食之民實無濟活之策臣意則使此輩付之明春華城城役俾得糊口之方似爲救荒之一端矣上曰華城城役之當初設施蓋爲所重今日之欲爲停役亦爲所重實非出於弭災之策也夫募軍以二錢五分買穀糊口豐年猶難況歉歲乎卿等每以荒歲興作爲救飢之策而所謂荒歲之興作指一方之救荒而言若夫一國之飢豈可以一城之役而救之乎南康之故事浙西之治績槪可知矣若儲蓄於豐年則遇歉興作容有利益者而若無儲蓄之可資豈可興作於荒歲乎禮曰祀用下牲傳曰道途不除此皆古人荒歲爲民之意則況興作之事乎今此憲長所陳游手之民驅之城役云者有若漢之城朝舂非徒無益適足爲擾民之端是豈可行之事乎履素曰此行不得之事也上敎得臣曰臺啓體重固不可中止須畢其說得臣曰臣當於筵退後更爲商量畢陳矣上曰豈有如許臺體乎秉模曰臺臣所懷事體不輕比之諸臣擧條尤爲嚴謹而今此都憲筵退後更爲商量以畢其說之請大是失言推考警責何如上曰所失非細遞差可也出擧條晉賢曰今年穡事之告歉實是挽近之所罕以是而九重之憂念不解宵旰廊廟之規劃擧無遺策而値玆仁天之告警益宜謨猷之廣採昨下求助之敎只及於三司恐或有求之不廣之歎臣謂亟令百官庶僚各自書進救荒之策以爲自廟堂裁擇施行之地宜矣上曰言則有理令廟堂論理稟處可也出擧條晉賢曰今番三南停減之恩無微不到無處不被此誠曠絶之惠澤也若使營邑之臣悉心對揚則惟彼阽危之小民庶得息肩於儉歲而第玆新舊還停減之際吏奴輩積年還逋每不免混入於分數之中致使朝家實惠不能全歸於下戶此乃列邑之通患也臣謂亟令廟堂嚴飭各道凡係吏奴之還逋査櫛區別勿使混入於停減之科爲宜上曰依爲之出擧條晉賢曰歉歲耗費之患惟酒爲甚故自前救荒之策亦必以禁酒爲先而第玆酒禁凡於大釀小釀之犯初無適輕適重之律但從目前而闊狹之則官長無藉手之道小民無信令之意臣謂先令廟堂酌定當施之律著爲令式俾有司之官遵以行之似宜矣上曰依爲之出擧條晉賢曰今年八路救荒之策以朝紙所出者觀之幾盡措處庶無餘蘊而至於都下嗣歲之憂姑未設施若到明春則亦不可無別般處分矣第念朝家之經入有限窮民之望哺無節則雖欲臨時救急難保無有錢無穀之歎若自今日豫先講究凡冗費冗食之可減可省者劃卽減省以作隨時措手之地則非但爲要於備荒亦有合於古聖人節用愛民之訓臣謂亟令廟堂講確稟處爲宜矣上曰依爲之出擧條上曰三使臣進前良浩等以次進前上曰卿等萬里銜命予甚悵然須好爲往還也良浩等曰臣等今當遠離文陛下情實不勝耿結矣上曰別使之貸去關西公用條十年內將至十萬兩此誠可悶卿等須深思區劃之道大抵帽子之出來若滿千隻則帽稅必無不足之弊而近來邊禁解弛故帽子之出來者不無滲漏之弊帽稅之縮良以此也良浩曰使行公用今番則無一遺在不可不依例區劃故敢此仰達矣上曰大臣之意何如履素曰公用銀之代用關西極爲可悶而目下事勢更無他道姑依近例關西某樣銀貨中準此數貸下之意分付何如秉模曰今行則雖爲依近例貸下此非可繼之道決不可不及今講究於帽稅有裕之方俾社年年請貸之弊矣上曰依爲之帽稅有裕之方及雖非帽稅亦裕公用之道退與譯院都提擧相議草記可也出擧條良浩曰琉球國漂人若見阻於皇城則此甚難處矣上曰以皇帝字萬民之意豈有防塞不納之理閫以外將軍制之卿等勿復以此事煩聞于朝而從便處之期於入送也上曰我國素稱文獻之邦書冊之禁似爲過矣然唐冊固不如我國之冊而凡今之人必求唐冊者聖經賢傳猶必臥看則況其他書乎我國文獻之邦則書冊豈可禁之而近來出來之書冊卽稗官小品令人耽好小品之體有此求覓烏可不嚴禁乎雖聖經賢傳已出來者足可觀之今番使行則自經書以下切勿出來之意嚴禁可也上敎良浩曰卿父子同去事甚貴矣良浩曰明年慶禮不得趁參下情不勝悵結矣上曰來春上來庶可及矣仍賜耳掩命三使臣先退命書傳敎曰定配罪人趙台榮分揀放送仍命退諸臣以次退出